Document ID: /roh_data/filtered/fineweb-2-filterrobots_roh.jsonl.gz/37631

Tenor il rapport da cuntentezza dal mund 2018 occupescha la Svizra la plazza 5 en la rangaziun dals pli cuntents, quai suenter ils pajais nordics. Dentant emigreschan mintg’onn persunas svizras en l’exteriur. Passa la mesadad en ils pajais vischins en l’Europa.
Ma jau vai bandunà la Svizra perquai ch'ins ha offert a mi d'ir en Italia ad occupar ina plazza da lavur. Quai era l'onn 1969. Ussa èn quai 50 onns ch'jau sun là, ed jau na ma muvent pli.
Ils scopos, quels èn differents. Ils ins tira l’amur en l’exteriur, ils auters la professiun. E lura datti quels che tschertgan in midament u in’aventura en la vita.
Laschar encrescher
Igl èn ils clischés che laschan encrescher. Dal chaschiel, la tschigulatta enfin tar las muntognas. Dentant era per la punctualitad e l'urden laschan ellas ed els encrescher.
L'urden e la punctualitad en Svizra am mancan schon in pau. A Chile è tut in zic caotic.
Plitost las tradiziuns svizras mancan als Svizzers en l'exteriur, dentant festiveschan e vivan els quellas era en lur patria tschernida.
Congress a Visp
Quests dis ha lieu a Visp la conferenza da l'Organisaziun da las Svizras e dals Svizzers en l'ester. Duas giadas l’onn s’inscuntran las commembras ed ils commembers da l’organisaziun en Svizra. Quai per discutar temas che preoccupeschan las emigrantas ed ils emigrants svizzers.
L'ASO
L’ Organisaziun dals Svizzers a l'ester (ASO) represchenta ils interess da las Svizras e dals Svizzers en l’exteriur. Ella infurmescha ils cumpatriots en l’exteriur davart quai che cura e passa en Svizra e porscha ina paletta vasta da servetschs.
La ASO vegn purtada da circa 650 associaziuns da Svizzers ed organisaziuns svizras en tut il mund. L’organisaziun ch’è vegnida fundada il 1916 è renconuschida da las autoritads sco portavusch da la tschintgavla Svizra. Tar las incumbensas da l’ASO tutgan sper l’infurmaziun e la cussegliaziun en dumondas giuridicas, da las assicuranzas socialas e da la furmaziun, era offertas sco la revista «Schweizer Revue» ed activitads per giuvens Svizzers en l’exteriur.